रामपुरा रोड पर भरा गंदा पानी राहगीरों के लिए बना सिरदर्द
रामपुरारोड की खस्ताहालत यहां से गुजरने वाले लोगों के लिए समस्या का कारण बना हुआ है। कंपनी बाग कॉलोनी से फाटक पार करते ही रोड और भी जर्जर है। वहीं गंदे पानी का भी जमावड़ा है। गंदे पानी के कारण लोगों का निकलना मुश्किल हो गया है। कई बार बच्चे भी इसमें गिरकर घायल हो चुके हैं। रोड पर भरे गंदे पानी की निकासी की मांग को लेकर ग्रामीणों ने मंगलवार को सचिवालय पहुंचकर डीसी को ज्ञापन भी दिया।
ग्रामीण श्याम सुंदर, सुनीता, लक्ष्मी, सुरेंद्र, कैलाश, मेहरचंद, महेंद्र शीला सहित अन्य ने बताया कि फाटक के निकट गांव में घुसते ही यह रोड बिल्कुल टूटा हुआ है। वहीं टूटे रोड पर काफी दूरी में गंदा पानी भी भरा हुआ है। गंदे पानी के कारण दोनों तरफ निकलने के लिए रास्ता नहीं है। उन्होंने बताया कि इस गंदे पानी में से निकलना केवल वाहन चालकों के लिए सिरदर्दी है, बल्कि पैदल राहगीरों के लिए आफत बन चुका है।
ग्रामीणों ने बताया कि सुबह के समय यहां से सैकड़ों की संख्या मेें पैदल बच्चे स्कूल-कॉलेज में जाते हैं, लेकिन गंदा पानी भरा होने के कारण उन्हें काफी दिक्कत झेलनी पड़ रही है। ग्रामीणों का कहना है कि कई बार छोटे बच्चे इस पानी में गिरकर चोटिल हो चुके हैं। प्रशासन को भी बार-बार अवगत कराया जा चुका है, मगर आज तक इस तरफ कोई ध्यान नहीं दिया गया है। ग्रामीणों ने जल्द प्रशासन से इस दिशा में विशेष कदम उठाने की मांग की है।
रेवाड़ी. रामपुरारोड की जर्जर सड़क पर जमा गंदा पानी।
hin_Deva hin_Deva hin_Deva hin_Deva bho_Deva